# איוב לח - מענה ה'

(שימו לב, רק פרק לח בחומר הלימודים אך אין זה כל נאום ה'. המורים אשר רוצים ללמד את כל מענה ה', תבוא עליהם הברכה. וגם אלו שלא- חשוב שיכירו את כל המכלול, וכדאי להסב את תשומת לב התלמידים לעובדה זו.)

מילים רבות נאמרו

פרקים רבים נכתבו

טענות, כאבים, מענות.

ולאחר כל אלה, מתגלה ה' לאיוב מן הסערה.

ה' עונה את איוב מן הסערה פעמיים.

במהלך הספר פנה איוב פעמים רבות בבקשה לשמוע את האלוקים ולדבר עמו. בקשת איוב היתה לשמוע במה חטא ועל מה הגיעו עליו יסוריו. זהו רגע מכונן ומהפכני בספר, בו הקב"ה עונה לאיוב.

מצד אחד איוב מקבל את שביקש, ומצד שני, נשאר ללא תשובה ישירה לשאלותיו. הקב"ה אומנם עונה ומדבר אליו מן הסערה, אך מאום ה' לא עונה לאיוב על שאלותיו אלא מפנה אליו שאלות רבות.

בפרקים לח-מ (פסוק ה) אנו קוראים על מענה ה' הראשון אל איוב.

בחומר הלימודים ישנה חובה ללמוד רק את פרק לח, אך כדאי לתת לתלמידים את [התמונה הכוללת של מעני ה'](https://drive.google.com/file/d/1R-HqJvs7qlOhRNPovYqzAxwdVm6lzHQC/view?usp=sharing).

את פרק לח ניתן לחלק לשלושה חלקים

**חלק א (א-ג):** פתיחה ובה ה' עונה את איוב מן הסערה

**חלק ב (ד-כא):** שאלות רטוריות היכן היה איוב בשעת בריאת העולם

**חלק ג (כב-לח):** שאלות רטוריות על ידיעת איוב את חוקי השמים והארץ.

פסוקים לט-מ שייכים כבר לפרק לט בו ישנן שאלות רטוריות על ידיעת איוב את עולם החי.

**הערה למורה:**

[ניתן כמובן לחלק את השאלות הרטוריות בדרכים שונות מהמוצא כאן. החלוקה רק מנסה לעזור להבנת המכלול:

**ד-ז**: בריאת הארץ

**ח-יא**: בריאת הים

**יב-טו**: עליית השחר

**טז-כא**: עומקי החושך ודרכי האור

**כב-ל**: מטר גשם ושלג

**לא-לח**: נפלאות השמים וכל צבאם

**לט-מא**: בעלי החיים ]

חלק א (א-ג)

**פניית ה' אל איוב**

ה' פונה אל איוב מן הסערה בסדרה של שאלות רטוריות.

בשלושת הפסוקים הראשונים הוא מציג את פנייתו אל איוב בדרך של שאלה רטורית ראשונה "מי זה מחשיך עצה במילין..." אשר יש בה מן התוכחה לאיוב. הפתיחה מסתיימת בעידוד לאיוב ובבקשה לאיוב להתגבר, ולענות על שאלות שהקב"ה רוצה להציג בפניו.

א וַיַּעַן-ה' אֶת-אִיּוֹב מנהסערה (מִן הַסְּעָרָה) וַיֹּאמַר.

ב מִי זֶה מַחְשִׁיךְ עֵצָה בְמִלִּין בְּלִי-דָעַת.

ג אֱזָר-נָא כְגֶבֶר חֲלָצֶיךָ וְאֶשְׁאָלְךָ וְהוֹדִיעֵנִי.

לאחר הפנייה אל איוב, מגיע רצף שאלות רטוריות לאיוב, שמטרתם לשאול האם איוב היה בשעת ייסוד הארץ, ומתוך כך, האם הוא מסוגל להבין את הארץ ואת ההנהגה הנוהגת בה?

השאלות הרטוריות הראשונות נוגעות לבריאת הארץ:

ד אֵיפֹה הָיִיתָ בְּיָסְדִי-אָרֶץ הַגֵּד אִם-יָדַעְתָּ בִינָה.

ה מִי-שָׂם מְמַדֶּיהָ כִּי תֵדָע אוֹ מִי-נָטָה עָלֶיהָ קָּו.

ו עַל-מָה אֲדָנֶיהָ הָטְבָּעוּ אוֹ מִי-יָרָה אֶבֶן פִּנָּתָהּ.

ז בְּרָן-יַחַד כּוֹכְבֵי בֹקֶר וַיָּרִיעוּ כָּל-בְּנֵי אֱלֹהִים.

לאחר מכן מופיעות שאלות רטוריות בנוגע לבריאת הים:

ח וַיָּסֶךְ בִּדְלָתַיִם יָם בְּגִיחוֹ מֵרֶחֶם יֵצֵא.

ט בְּשׂוּמִי עָנָן לְבֻשׁוֹ וַעֲרָפֶל חֲתֻלָּתוֹ.

י וָאֶשְׁבֹּר עָלָיו חֻקִּי וָאָשִׂים בְּרִיחַ וּדְלָתָיִם.

יא וָאֹמַר עַד-פֹּה תָבוֹא וְלֹא תֹסִיף וּפֹא-יָשִׁית בִּגְאוֹן גַּלֶּיךָ

שאלות רטוריות על בריאת השמש וזריחתה בכל יום

יב הֲמִיָּמֶיךָ צִוִּיתָ בֹּקֶר יִדַּעְתָּ הַשַּׁחַר מְקֹמוֹ.

יג לֶאֱחֹז בְּכַנְפוֹת הָאָרֶץ וְיִנָּעֲרוּ רְשָׁעִים מִמֶּנָּה.

יד תִּתְהַפֵּךְ כְּחֹמֶר חוֹתָם וְיִתְיַצְּבוּ כְּמוֹ לְבוּשׁ.

טו וְיִמָּנַע מֵרְשָׁעִים אוֹרָם וּזְרוֹעַ רָמָה תִּשָּׁבֵר

שאלות רטוריות בדבר נפלאות ה' הנמצאות במעמקים. באור ובחושך:

טז הֲבָאתָ עַד-נִבְכֵי-יָם וּבְחֵקֶר תְּהוֹם הִתְהַלָּכְתָּ.

יז הֲנִגְלוּ לְךָ שַׁעֲרֵי-מָוֶת וְשַׁעֲרֵי צַלְמָוֶת תִּרְאֶה.

יח הִתְבֹּנַנְתָּ עַד-רַחֲבֵי-אָרֶץ הַגֵּד אִם-יָדַעְתָּ כֻלָּהּ.

יט אֵי-זֶה הַדֶּרֶךְ יִשְׁכָּן-אוֹר וְחֹשֶׁךְ אֵי-זֶה מְקֹמוֹ.

כ כִּי תִקָּחֶנּוּ אֶל-גְּבוּלוֹ וְכִי-תָבִין נְתִיבוֹת בֵּיתוֹ.

כא יָדַעְתָּ כִּי-אָז תִּוָּלֵד וּמִסְפַּר יָמֶיךָ רַבִּים

שאלות בדבר הבנת סוד ירידת הגשם והשלג:

כב הֲבָאתָ אֶל-אֹצְרוֹת שָׁלֶג וְאוֹצְרוֹת בָּרָד תִּרְאֶה.

כג אֲשֶׁר-חָשַׂכְתִּי לְעֶת-צָר לְיוֹם קְרָב וּמִלְחָמָה.

כד אֵי-זֶה הַדֶּרֶךְ יֵחָלֶק אוֹר יָפֵץ קָדִים עֲלֵי-אָרֶץ.

כה מִי-פִלַּג לַשֶּׁטֶף תְּעָלָה וְדֶרֶךְ לַחֲזִיז קֹלוֹת.

כו לְהַמְטִיר עַל-אֶרֶץ לֹא-אִישׁ מִדְבָּר לֹא-אָדָם בּוֹ.

כז לְהַשְׂבִּיעַ שֹׁאָה וּמְשֹׁאָה וּלְהַצְמִיחַ מֹצָא דֶשֶׁא.

כח הֲיֵשׁ-לַמָּטָר אָב אוֹ מִי-הוֹלִיד אֶגְלֵי-טָל.

כט מִבֶּטֶן מִי יָצָא הַקָּרַח וּכְפֹר שָׁמַיִם מִי יְלָדוֹ.

ל כָּאֶבֶן מַיִם יִתְחַבָּאוּ וּפְנֵי תְהוֹם יִתְלַכָּדוּ.

ושאלות רטוריות בדבר הבנת איוב את סוד השמיים וכל צבאם:

לא הַתְקַשֵּׁר מַעֲדַנּוֹת כִּימָה אוֹ-מֹשְׁכוֹת כְּסִיל תְּפַתֵּחַ.

לב הֲתֹצִיא מַזָּרוֹת בְּעִתּוֹ וְעַיִשׁ עַל-בָּנֶיהָ תַנְחֵם.

לג הֲיָדַעְתָּ חֻקּוֹת שָׁמָיִם אִם-תָּשִׂים מִשְׁטָרוֹ בָאָרֶץ.

לד הֲתָרִים לָעָב קוֹלֶךָ וְשִׁפְעַת-מַיִם תְּכַסֶּךָּ.

לה הַתְשַׁלַּח בְּרָקִים וְיֵלֵכוּ וְיֹאמְרוּ לְךָ הִנֵּנוּ.

לו מִי-שָׁת בַּטֻּחוֹת חָכְמָה אוֹ מִי-נָתַן לַשֶּׂכְוִי בִינָה.

לז מִי-יְסַפֵּר שְׁחָקִים בְּחָכְמָה וְנִבְלֵי שָׁמַיִם מִי יַשְׁכִּיב.

לח בְּצֶקֶת עָפָר לַמּוּצָק וּרְגָבִים יְדֻבָּקוּ.

פרשנות נבחרת

א וַיַּעַן ה' אֶת אִיּוֹב מִן הַסְּעָרָה וַיֹּאמַר

**רש"י:** מן הסערה - ... בסערה ה‎ִכהו (ראו בפרק א', פסוק יט), בסערה רפאהו.

**רמב"ן:** מן הסערה - הגיע איוב עתה למעלת הנבואה, יען כי היה תם וישר ירא א-להים וסר מרע, והוכח על נסיון. ואף על פי שחטא בהסתפקו במשפט 'מאין תבוא החכמה', הועיל אותו הניסיון לקרבו אל האלהים, כי קבל עליו דבר אליהוא וראה כי הם מספיקים לשאלתו, והנה הוא עתה ירא א-להים וצדיק תמים.

**להעמקה: המשך דברי רמב"ן:**

וענין המענה להודיע את איוב כי הוא יתברך תמים דעים במכללים ובפרטים ובאישים כולם ומשגיח על כולם. וכי האדם נבער מדעת הכלל ומה יסודותיהם וטבעם, אף כי לדעת במשפט האלוהים וקורותיו. וירמוז לו כי סוד אליהוא אמת, כי איוב לא קבל ממנו רק כי אפשר כדביו, וכן מנהג צדיק ורע לו ורשע וטוב לו, תתנהג על דרך ההוא בדרך משפט אם הדבר כן. אבל אין לאליהו, אבל אין לאליהו ראיה מוכחת על הענין, ואין אדם יכול לדעת זה רק בדרך הקבלה, ועתה אמר לו כי כן המשפט וכך היא המדה.

הצעות דידקטיות לבניית השיעור

**במשך פרקים רבים, עולה המתח של הלומד בספר, והוא מחכה לשמוע האם ה' ידבר עם איוב, כאשר ביקש איוב, ואם כן - מה יהיה דברו אליו.**

וכאן הלומד, ובמיוחד המורה מול תלמידיו, מרגישים הרגשות סותרות בהגיעם למענות ה'.

מצד אחד - ה' פונה בדיבור ישיר אל איוב, ובכך עונה למשאלתו הגדולה של איוב, כי ה' ידבר עימו.

מצד שני - אין אנו מבינים מה בדיוק תכלית מענות ה'. גם אם הפסוקים ברורים, אין המכלול ברור דיו.

ואולי, רק אולי, זה חלק מהתשובה עצמה. שכן תוכן המענה, המתאר את פרטי חכמת ה' בהנהגת העולם, מובנים לנו, אך משאירים אותנו עם ההרגשה שבאמת איננו יודעים ורואים את מכלול הבריאה אלא רק מזוית עיננו האנושית ובת החלוף. ומצד שני - אין האדם לבדו בעולם, ה' שומע לאיוב, ופונה אליו בדיבור ישיר.

תשובת איוב למענה ה' הראשון, והתהליך אותו עובר איוב לאחר מענה ה' אליו בשנית, יסגרו את המעגל הזה, וישאירו אותנו שואלים לא פחות מאשר קודם, אבל מרגישים שיש שומע לשאלותנו, וכי האדם, גם אם לעולם לא ידע תשובות לכל שאלות קיום העולם והנהגתו, וגם אם לעולם לא יפסיק לשאול - הרי שיכול הוא לשאול את שאלותיו מול בורא עולם ומלכו, אשר מאזין לאדם באשר הוא, מביא עליו את מכתו, אבל גם מנחמו.

יש להכין את התלמידים לסיום מעין זה, שכן לעיתים אכזבה רבה מלווה את התלמיד כאשר הוא מצפה ומחכה לתשובת ה' אשר תסביר ותתן תשובה לשאלות הגמול והסבל בעולם (פעם אחת ולתמיד...).

הייתי נוכחת בשיעור בו פתחה המורה ושאלה את תלמידותיה מה איוב ביקש. והרשימה נרשמה על הלוח כך:

**איוב ביקש לדעת כי הוא לא חטא**

**איוב ביקש לדעת כי האשמות הרעים היו כוזבות, וכי הם חטאו**

**איוב ביקש כי הקב"ה ידבר עמו**

**איוב ביקש לדעת את סוד הנהגת ה' בעולם, ואת פתרון חידת 'צדיק ורע לו'**

לאחר לימוד מענה ה', שאלה המורה את תלמידותיה, מה מבקשות איוב התממש.

והנה, להפתעת הבנות, כל הסעיפים כולם התממשו, מלבד ידיעת סוד הנהגת ה' בעולם.

ואז שאלה המורה - האם הייתם רוצים שתהיה כאן תשובה? אולי אפילו נוסחה - "על כך וכך חטאים נענשים כך וכך, וכו'"?

שקט השתרר בכיתה.

אם בעמוד הבא, היה כתוב את **'התשובה'** -היינו הופכים וקוראים?

נולדנו לעולם הזה, שנוצר בחכמת ה' הרבה והעצומה מאיתנו עד מאד.

לא הכל מובן, בודאי שלא שאלות של צדק והנהגה, טוב ורע, כאב וייסורים.

ואנחנו לא מבינים הכל, גם אם לעולם לא נפסיק לשאול ולחפש. וההבנה של האדם, כי הוא אינו מבין הכל - היא התובנה החשובה. בניגוד לרעים אשר דיברו כאילו הם מבינים את סוד הנהגת ה' בעולם. מענה ה' מציג תמונה רחבה ועמוקה יותר של העולם, בו האדם אינו יודע ואינו מבין.

ובכל זאת, מותר לאדם לשאול. יכול הוא לפנות אל בוראו בבקשה ובכאב. (כמו גם בתודה ובסליחה)

האדם, גם הוא לא יודע הכל, עומד מול הקב"ה בכנות לבבו וכאבו. והאדם יכול לעמוד בשיח מתמיד עם הקב"ה, ולבקש חסד רחמים ונחמה.